漢冠軍景桓侯霍去病，武帝衛皇后姊子也。其父霍仲孺先與少皃通，生去病。及后日尊，少皃更為詹事陳掌妻。去病以皇后姊子，年十八為侍中。善騎射，再從大將軍衛青。大將軍受詔，予壯士，為剽姚校尉，與輕勇騎八百直棄大軍數百里赴利，斬首捕虜二千二十八級，得相國、當戶，斬單于大父行籍若侯產，捕季父羅姑比，封去病為冠軍侯，食二千五百戶。